b'\n_START_ARTICLE_\nSalijski Franki\n_START_PARAGRAPH_\nSalijski Franki ali Salijci (latinsko Salii, gr\xc5\xa1ko Salioi) so bili zahodna podskupina zgodnjih Frankov, ki so se v zgodovinskih zapisih prvi\xc4\x8d pojavili v 3. stoletju. V tistem \xc4\x8dasu so \xc5\xbeiveli med rekama Ren in IJsel v sedanji nizozemski regiji Veluwe, Gelderland. To pomeni, da so bili naseljeni severno od limesa Rimske Galije, ki je potekal po Renu. Imeli so jih za bojevite voj\xc5\xa1\xc4\x8dake in pirate in zaveznike Rimljanov (Laeti). Del Frankov se je kmalu zatem za stalno naselil na rimsko ozemlje. Po preselitvi na Batavijo, mejni otok na Renu, leta 358, so z Rimljani o\xc4\x8ditno skleniti nekak\xc5\xa1en sporazum, ki jim je dovolil naselitev ju\xc5\xbeno od Rena v Toksandriji, ki se je pribli\xc5\xbeno ujemala s sedanjo nizozemsko provinco Noord-Brabant in bli\xc5\xbenjimi deli belgijskih provinc Antwerpen in Belgijski Limburg._NEWLINE_Salijci so se s\xc4\x8dasoma povsem zlili s Franki. Opustili so svoje ime in se v 7. stoletju pretvorili v Franke par excellence. Zakonik Lex Ripuaria, ki je nastal okoli leta 630 v okolici K\xc3\xb6lna, se je razvil iz stare frankovske zakonodaje, znane kot Lex Salica. Merovin\xc5\xa1ki kralji, zaslu\xc5\xbeni za osvojitev Galije, so bili salijskega porekla.\n_START_SECTION_\nIme\n_START_PARAGRAPH_\nIme Salijski Franki (latinsko Salii) se je od zgodnjega 6. stoletja uporabljalo za njihovo razlikovanje od Ripuarskih Frankov. Ime Salii se je morda razvilo iz imena reke IJsel, ki se je neko\xc4\x8d imenovala Hisloa ali Hisla, v antiki pa Sala, ob kateri so bili prvotno naseljeni. Pokrajina se sedaj imenuje Salland. Druga mo\xc5\xbenost je, da se je razvilo iz germanske besede *saljon, ki pomeni prijatelja ali tovari\xc5\xa1a.\n_START_SECTION_\nKultura\n_START_PARAGRAPH_\nJezik Salijskih Frankov je prednik sodobne dru\xc5\xbeine spodnjefrankonskih nare\xc4\x8dij, med katere spada tudi holand\xc5\xa1\xc4\x8dina._NEWLINE_Salijska plemena so bila zdru\xc5\xbeena v \xc5\xa1ibko plemensko zvezo, ki se je la\xc5\xbee pogajala z rimskimi oblastmi. Vsako pleme je bilo sestavljeno iz \xc5\xa1tevilnih dru\xc5\xbein, zbranih okoli zelo ugledne ali plemi\xc5\xa1ke dru\xc5\xbeine. Pomembnost dru\xc5\xbeinskih vezi je jasno razvidna iz salijskega prava, ki predpisuje, da noben posameznik nima nobenih pravic, \xc4\x8de ni \xc4\x8dlan dru\xc5\xbeine._NEWLINE_Medtem, ko so bili Goti in Vandali od sredine 4. stoletja vsaj delno pokristjanjeni, je med Salijskimi Franki vse do Klodvikovega krsta malo pred ali malo po letu 500 prevladovalo germansko mnogobo\xc5\xa1tvo. Po njem je za\xc4\x8delo poganstvo postopoma odmirati.\n_START_SECTION_\nZgodovina\n_START_PARAGRAPH_\nZgodovinski zapisi ka\xc5\xbeejo, da so bili Salijski Franki prvotno naseljeni ob morju. Okoli leta 286 je poveljnik vojske Rimskega cesarstva Karavsij dobil nalogo, da brani Doversko o\xc5\xbeino pred sa\xc5\xa1kimi in frankovskimi pirati. Stanje se je spremenilo, ko so Sasi potisnili Franke na jug na rimsko ozemlje. Njihovo selitev proti ju\xc5\xbeni Nizozemski in Belgiji opisujeta Amijan Marcelin in Zosim. Ren so prvi\xc4\x8d prekora\xc4\x8dili med rimskimi prevrati in zatem med germanskim prebojem meje leta 260._NEWLINE_Po vzpostavitvi miru leta 297, je cesar Konstancij Klor dovolil Salijcem naselitev med Batavijce, kjer so kmalu zagospodovali Bataviji in delti Rena. Ko so jih druga germanska plemena, morda Sasi, potisnili \xc5\xa1e bolj proti jugu, so dobili za\xc5\xa1\xc4\x8dito Rimljanov, v zameno pa so morali, tako kot vsi drugi naseljenci Batavije, slu\xc5\xbeiti v vojski cesarja Konstancija Gala. Vse to ni prepre\xc4\x8dilo navala germanskih plemen s severa, zlasti frankovskih Hamavov. Preostala\xc2\xa0\xc2\xbbnesramna\xc2\xab\xc2\xa0salijska naselja v rimski Toksandriji (med Meuso in \xc5\xa0eldo na Nizozemskem in v Belgiji) je napadel in pokoril rimski cesar Julij Odpadnik. Salijci so se mu leta 358 vdali in sprejeli rimske mirovne pogoje. Cesar jim je dovolil naselitev v Toksandriji, od koder so bili pred tem pregnani._NEWLINE_V zgodnjem 5. stoletju je med Salijskimi Franki zaslovela dru\xc5\xbeina, iz katere so kasneje iz\xc5\xa1li Merovingi, kraljevska dinastija, ki je dobila ime po svojem mitolo\xc5\xa1kem o\xc4\x8detu Merovehu. Njegovo rojstvo je bilo povezano z nadnaravnimi elementi._NEWLINE_V 420. letih je glava dru\xc5\xbeine postal Klodion, ki je raz\xc5\xa1iril salijsko ozemlje do Some v severni Franciji in ustanovil krajestvo s prestolnico Tournaiu. Kraljestvo sta raz\xc5\xa1irila kralja Hilderik I. in zlasti Klodvik I., ki je osvojil skoraj celo Rimsko Galijo._NEWLINE_Leta 451 je rimski general Flavij Ecij, de facto vladar Zahodnega rimskega cesarstva, sklical vse svoje germanske zaveznike na rimskem ozemlju za obrambo pred Atilovimi Huni. Salijski Franki so se pozivu odzvali in sodelovali v bitki na Katalunskih poljih, s katero se je kon\xc4\x8dala hunska gro\xc5\xbenja Zahodni Evropi._NEWLINE_Leta 486 je postal absolutni vladar Frankovskega kraljestva Klodvik I., ki je podjarmil vsa galskoromanska in frankovska plemena in ustanovil prestolnico Pariz. Po zmagi nad Vizigoti in Alemani so njegovi sinovi potisnili Vizigote v Hispanijo in podjarmili Burgunde, Alemane in Turinge._NEWLINE_Po 250 letih vladavine Merovin\xc5\xa1ke dinastije so se za\xc4\x8deli uni\xc4\x8devalni dru\xc5\xbeinski spori in postopen zaton dinastije. Polo\xc5\xbeaj Merovingov so prevzeli Karolingi, ki so pri\xc5\xa1li z ozemlj ob reki Meuse v sedanji Belgiji in ju\xc5\xbeni Nizozemski._NEWLINE_V Galiji sta se rimska in germanska dru\xc5\xbeba postopoma zlili v eno. V merovin\xc5\xa1kem obdobju so se Franki po krstu Klodvika I. leta 496 za\xc4\x8deli pokristjanjevati, s \xc4\x8dimer se je za\xc4\x8delo zavezni\xc5\xa1tvo med Frankovskim kraljestvom in rimskokatoli\xc5\xa1ko cerkvijo. V nasprotju z Goti in Langobardi, ki so privzeli arijanstvo, so Salijci \xc5\xbee na samem za\xc4\x8detki sprejeli katoli\xc5\xa1ko vero._NEWLINE_V 9. stoletju, \xc4\x8de ne \xc5\xbee prej, so razlike med Salijskimi in Ripuarskimi Franki povsem izginile. Razlike so se \xc5\xa1e nekaj \xc4\x8dasa pojavljale samo v pravnem sistemu, po katerem so presojali posameznikom na sodi\xc5\xa1\xc4\x8du.'